Slepo (CK/SN). Tež za Slepjansku gmejnu je energijowa kriza wulke wužadanje. Dotal płaćeše wona wob lěto 28 000 eurow za přetrjebu płuna w Němsko-Serbskim šulskim kompleksu. Tola zrěčenje kónc lěta wuběži. Wot 2023 žada sej najpřihódniši z třoch poskićerjow za to płaćiznu 150 000 eurow. Přiwšěm maja narok, šulu ćopłu dóstać, tak wjesnjanosta Jörg Funda (CDU). Za milinu wudawa gmejna dotal lětnje 60 000 eurow. Za přichod liči Funda z tym, zo budźe to trójce telko. Nimo toho su přemysłownicy hižo připowědźili, zo přemysłowy dawk woteběra. Ze wšeho toho sćěhuje po słowach wjesnjanosty deficit něhdźe poł miliona eurow. „Z tym dyrbimy někak wobchadźeć. Dyrbimy dokładnje hladać, zo w lěće 2023 dospołnje přehlad wo gmejnskich naležnosćach njezhubimy“, Jörg Funda napominaše.
Zo by so tomu zadźěwało, ma dźěłowa skupina „Energijowo-awtarkna gmejna“ namjety k zdźěłanju energijoweho a klimoškitneho managementa předpołožić. Wutworjenje tutoho gremija bě gmejnska rada na swojim oktoberskim posedźenju z jednym napřećiwnym hłosom wobzamknyła.
Dźěłowy kruh za serbske naležnosće Budyskeje měšćanskeje rady bě na minjenym wuradźowanju bytostny deficit nastupajo sposrědkowanje wědy wo Serbach na němskich šulach w sprjewinym měsće zwěsćił. Tohodla su so čłonojo gremija na swojim wčerawšim posedźenju znowa z tematiku zaběrali.
Budyšin (CS/SN). Kubłanska referentka Domowiny Katrin Suchec-Dźisławkowa tam rjekny, zo měło město jako nošer najwjace kubłanišćow so na šulske wjednistwa wobroćić, zo by je za naležnosć sensibilizowało. Rěčny centrum WITAJ je dźěłowe materialije k temowym ćežišćam powšitkowne, nałožki, mytiske bytosće a serbski Budyšin wuwił. Tónle material je předewšěm za 3. a 4. lětniki na němskich šulach nastał a předleži wot lěta 2020 sakskemu kultusowemu ministerstwu, zo by jón dowoliło.
Dalše namjety trěbne
Budyšin. Dobu za zapodaće kandidaturow ze Sakskeje za přichodnu wólbnu periodu załožboweje rady hač do kónca nowembra podlěšić je prezidij Domowiny na swojim wčerawšim posedźenju jednohłósnje namjetował. Dotal pjeć personalnych namjetow předleži, trěbnych pak je znajmjeńša wosom za štyrjoch rjadnych a štyrjoch zastupowacych radźićelow. Jich wólby su na wurjadnym posedźenju zwjazkoweho předsydstwa 13. januara 2023 předwidźane.
Budyšan předsydari kuratorijej
Drježdźany. Budyski kachlicarski mišter a wokrjesny radźićel Mike Hauschild předsydari kuratorijej Wilhelma Külzoweje załožby, liberalneho kubłanskeho skutka w Sakskej. Čłonojo gremija su jeho 5. nowembra wuzwolili.
Snadne wuskutki
Staraš-li so w swójbje abo přiwuznistwje wo staršeho čłowjeka, kiž so sam hižo tak zastarać njemóže, kaž bě to snano lětdźesatki zwučeny, je to nadawk, kiž móže će spěšnje přežadać. Bjez hladanskeho wukubłanja sej lědma štó přicpěwa, staršich ludźi doma hladać a jim wšu pomoc poskićeć, kotraž je we wotpowědnej starobje trěbna. W tajkim połoženju móžeš jenož dźakowny być, hdyž maš profesionelnych partnerow poboku, kotřiž ći w najwšelakorišich połoženjach pomhaja.
Dźakowano hladanskemu zawěsćenju je dźensa něštožkuli móžno, štož sam scyła financować njemóžeš abo časowje njezdokonješ. To započnje so při pomocnych srědkach w domjacnosći a wjedźe hač k jězbnym słužbam k lěkarskim a druhim terminam. Prjedy wšak hač móžeš tajke pomocy wužiwać, je dosć běrokratiskeho dźěła trěbne, doniž něchtó hladanski schodźenk připóznaty njedóstanje. Su-li pak papjery jónu wobdźěłane a schwalene, je wjele móžno.
Pěška so zraniła
Budyšin. Dokelž je 74lětny wodźer awta předwčerawšim w Budyšinje na wopačny pedal stupił, je so 52lětna žona snadnje zraniła. Na Serbskich hrjebjach chcyše muž wróćo z parkowanskeho městna wujěć. Město toho pak zajědźe wón doprědka. Tak bu 52lětna pěška mjez awtom a parkowanskim awtomatom zatłusnjenja. Při tym so wona snadnje zrani. Žonu móžachu na městnje lěkarsce zastarać. Policija nětko přepytuje, hač bě muž pedalej w awće zaměnił abo hač bě so wot spinadła na płun wotsunył.
Porchow (AK/SN). Zaměrowy zwjazk za wopłóčki Při Klóšterskej wodźe (AZV) přirjaduje so 2023 Kamjenskemu zaměrowemu zwjazkej za pitnu wodu. Wšitke trěbne dźěła wobstara potom Kamjenska EWAG. Zjawnoprawniske zrěčenje mjez AZV a zaměrowym zwjazkom za pitnu wodu ma podrobnosće přirjadowanja rjadować. Wjetšina zhromadźizny AZV je na swojim wčerawšim posedźenju w Porchowje přirjadowanju kaž tež zrěčenju přihłosowała. Zastupjerjo Porchowskeje, Chróšćanskeje, Pančansko-Kukowskeje a Worklečanskeje gmejny běchu za to, zastupjerjo Ralbic-Róžanta hłosowachu přećiwo tomu.
„Jako AZV wostanjemy dale samostatni. To woznamjenja, zo dale samostatnje swój hospodarski plan zdźěłamy a wobzamknjemy“, podšmórny předsyda AZV a Porchowski wjesnjanosta Sebastian Hein. Přiwšěm je po jeho słowach zrěčenje trěbne, dokelž EWAG přichodnje wšitke trěbne dźěła wobstara.
Wopłóčkowy zaměrowy zwjazk „Mała Sprjewja“ chce při wotkryću Margarećineje hěty we Wulkej Dubrawje klětu najprjedy dźělny projekt zwoprawdźić. To je trěbne, dokelž njeje so jedne wočakowanje spjelniło.
„Eksil a wuznam wjacerěčnosće“
Drježdźany. Dalmatiska basnica Marica Bodrožić je předwčerawšim z prěnim čitanjom w centralnej bibliotece Drježdźanskeho kulturneho palasta Chamisso-docenturu poetiki Sakskeje akademije wuměłstwow 2022 nastupiła. Jeje ćežišća, na kotrež chce z dalšimaj čitanjomaj stajnje póndźelu nawjazać, běchu „domizna, eksil a wuznam wjacerěčnosće“ .
Najwjetši slědźerski projekt
Lipsk. Zhromadna wědomostna konferenca Zwjazka a zwjazkowych krajow je wčera „Slědźerski portal BACH“ Sakskeje akademije wědomosćow přizwoliła. Z tym móže dotal najwjetši projekt k wuslědźenju wuznamneje hudźbneje dynastije w januarje 2023 startować. Projekt ma 25 lět běžeć a je dźěl akademijoweho programa, kotryž je aktualnje najwjetši duchowno- a kulturnowědny dołhodobny slědźerski program Němskeje.
Morawske wědomje žiwe
szl_Latn slk_Latn ces_Latn ces_Latn hrv_Latn ces_Latn pol_Latn szl_Latn ces_Latn szl_Latn hrv_Latn slv_Latn ces_Latn szl_Latn szl_Latn szl_Latn slk_Latn ces_Latn pol_Latn szl_Latn szl_Latn